Document ID: /roh_data/filtered/fineweb-2-filterrobots_roh.jsonl.gz/71929

Il mument treneschan tant ils passlunghists sco er ils biatlets a Tavau, quai per esser pronts sin las emprimas cursas la fin november. Tavau che tutga tar ils pioniers en il «snowfarming» carmala dentant er onn per onn atletas ed atlets da sur cunfins da vegnir en il Grischun a trenar al cumenzament da la stagiun. Il mument èn radund 600 curridras e curriders or da 12 naziuns a Tavau, quai che procura per bler traffic sin la runda da bun quatter kilometers. I vegn dentant organisà e coordinà uschia che mintgin vegn in sper l’auter ora.
Cursas da chasa stattan en il focus
La stagiun 2023/2024 vala per ils blers sco ina tranter-stagiun perquai ch’i na spetga quest enviern nagins campiunadis mundials u gieus olimpics. Ils Svizzers mettan uschia il focus sin lur cursas da chasa. L’entschatta schaner organisescha Tavau duas etappas dal Tour de Ski e la fin da schaner datti cursas da la cuppa mundiala a Goms en il Vallais.
Liber cun las emprimas cursas da la cuppa mundiala vai la fin da november a Ruka en la Finlanda. Silsuenter spetgan cursas a Gällivare ed ad Östersund en Svezia ed a Trondheim en la Norvegia uschia che passlunghistas e passlunghists restan quasi per in mais en la Scandinavia.
Cuppa mundiala da biatlon a Lai
In enviern tut spezial spetga sin las biatletas e biatlets svizzers. Per l’emprima giada insumma dastgan els cumbatter a cursas da la cuppa mundiala avant ils fans da chasa. Dals 14 fin ils 17 da december spetga questa premiera en l’Arena da biatlon a Lantsch. Gist per las duas soras Elisa ed Aita Gasparin èsi cursas avant l’isch-chasa. Las cursas da Lai valan er sco l’emprova generala sin ils campiunadis mundials da biatlon che spetgan lura il favrer 2025.